六月六日避暑山寺次蹈韻
作者：劉摰
朝代：宋

paragraphs: 楚國元卑濕，炎天更鬱蒸。
風吟同倦虎，霄望劇愁鷹。
渴肺塵將岔，流膚汗不勝。
噆肌紛暗蟆，遶鬢閙飛蠅。
六月常難雨，三湘不識冰。
爐烘一天地，火藥萬川陵。
氣候金初伏，襟懷水未澄。
高明尋偶得，林麓遠同登。
此地聊幽遁，危亭更上層。
泉聲懸嵽嵲，松影轉觚稜。
汲井沈圓李，緣池摘翠菱。
涼清生洞壑，秀綠動溝塍。
佳氣西頻望，鄉欄北屢憑。
有期羣野鹿，無法問山僧。
雲石逢如舊，巾裾見若憎。
聊堪優卒歲，不愧俯捫膺。